OŠ HVAR

ŠKOLSKA GODINA: 2020./ 2021.

NASTAVNI PREDMET: HRVATSKI JEZIK

**ELEMENTI, NAČINI I POSTUPCI VRJEDNOVANJA U NASTAVI HRVATSKOGA JEZIKA**

UČITELJICA: Maja Božiković

**NASTAVA HRVATSKOGA JEZIKA**

**SVRHA NASTAVE HRVATSKOGA JEZIKA**

Svrha je nastave hrvatskoga jezika u osnovnoj školi omogućiti učenicima da na odabranim temama steknu znanje, sposobnosti, vještine, stavove i vrijednosti kao temelj za učenje tijekom čitavoga života, što znači ovladavanje hrvatskim standardnim jezikom na razini osnovnoga obrazovanja; razvoj jezičnih komunikacijskih sposobnosti i vještina, tj. razvijanje jezičnih sposobnosti u govornoj i pisanoj uporabi jezika u svim funkcionalnim stilovima; razvijanje literarnih sposobnosti, čitateljskih interesa i čitateljske kulture; razvijanje interesa i potreba za sadržajima medijske kulture; osvješćivanje važnosti znanja hrvatskoga jezika kao općeg kulturnoga dobra, u kojemu je razvidno poštivanje i ljubav prema jeziku hrvatskoga naroda, njegove književnosti i kulture te poštivanje prema hrvatskome kao službenom jeziku u Republici Hrvatskoj. Cjelokupna nastava hrvatskoga jezika pomaže učenicima u njihovu osobnomu razvoju te ih, uz nastavu ostalih predmeta, umnogome priprema za aktivno sudjelovanje u društvu.

**VRJEDNOVANJE U NASTAVI HRVATSKOGA JEZIKA**

Vrjednovanje u nastavi hrvatskoga jezika povremeno je provjeravanje usvojenosti znanja i vještina određenog područja i sadržaja, a temelji se na sustavnom uočavanju i poticanju redovitosti rada ,razine usvojenosti učenikovih znanja i vještina. Kako bi vrjednovanje u nastavi hrvatskoga jezika bilo uspješno unaprijed se definiraju elementi, oblici i načini vrednovanja u nastavi hrvatskoga jezika . Kako pojedinci uče na vlastite načine, trebali bi i moći pokazati što mogu i znaju na način njima primjeren. Kako bi vrsno ovladali hrvatskim standardnim jezikom i imali prikladne jezične komunikacijske sposobnosti primjenjuju se različiti oblici praćenja i provjeravanja napretka. Procjenjivanje se po mogućnosti provodi kao sastavni dio samoga nastavnoga sata, a ne kao izdvojeni čin. Svaka učenička aktivnost na satu pruža mogućnost ustanovljavanja napretka i vrjednovanja, naročito u području jezičnoga izražavanja. Važno je izbjeći stresne situacije ispitivanja i ocjenjivanja, pa bi se provjere znanja trebale što manje razlikovati od redovnih aktivnosti na satu.

Iznimno je važno da se postupci kojima se provjerava znanje ovladanosti jezičnim djelatnostima ne razlikuju od uobičajenih aktivnosti na satu. Nužno je veći naglasak staviti na pozitivne aspekte napretka učenika i svaki napredak nagraditi na primjeren način. Poželjna je neposredna povratna obavijest o ostvarenome uspjehu – to može biti usmena pohvala, pozitivni odgovor izražen gestom ili mimikom nastavnika i naravno, ocjena. Za vrjednovanje je važno i učenikovo zalaganje. Primjenjuju se različiti kriteriji za niže razrede u odnosu na više, za jednojezične učenike u odnosu na dvojezične, za učenike s razvojnim teškoćama ili darovite učenike u odnosu na druge učenike. Procjeni učenika s posebnim potrebama valja pristupiti s posebnom pozornosti te primijeniti prilagođene kriterije i oblike provjere znanja. No poželjno je i vanjsko procjenjivanje učenikove osposobljenosti. Dijelovi su provjere i vrjednovanja: provjera slušnoga razumijevanja teksta i razumijevanja pisanih tekstova, različite vrste govornih ponavljanja (reprodukcije), govorna proizvodnja (produkcija), sposobnost pisanja tekstova (od kraćih do dugih u domaćim i, osobito u školskim zadaćama), sposobnost čitanja tekstova različitih stilova. Usvojenost jezičnih struktura i rječnika provjerava se i kontrolnim zadacima objektivnoga tipa. Teži se i postupnom uvođenju promatranja, ocjenjivanja i samoocjenjivanja učenika, kao poticaja na razmišljanje o vlastitome učenju i napretku. U nižim im razredima učitelj treba pomagati da razviju sposobnost kritičkoga mišljenja, samostalnost i objektivnost u vrjednovanju vlastitoga i tuđega rada. U višim bi se razredima učenici povremeno trebali međusobno ocjenjivati i samoocjenjivati s već razvijenijom sposobnosti kritičkoga mišljenja, samostalnosti i objektivnosti u vrjednovanju.

**ELEMENTI VRJEDNOVANJA U NASTAVI HRVATSKOGA JEZIKA**

Elementi vrjednovanja u nastavi hrvatskoga jezika su:

A) Komunikacija i jezik

B) Književnost i stvaralaštvo

C) Kultura i mediji

**KOMUNIKACIJA I JEZIK**

Domena Komunikacija i jezik temelji se na ovladavanju uporabnim mogućnostima hrvatskoga jezika u jezičnim djelatnostima slušanja, govorenja, čitanja, pisanja i međudjelovanja koje omogućuju razvoj komunikacijske jezične kompetencije na standardnome hrvatskom jeziku.

Domena obuhvaća razvoj:

— jezične, uporabne, strategijske i društvenojezične kompetencije

— kompetencije razumijevanja i stvaranja tekstova različitih vrsta i struktura u različite svrhe i namjene

— socijalizacijske sposobnosti učenika, tj. razmjenu ideja, mišljenja, iskustava, osjećaja u međudjelovanju s drugima u različitim kontekstima, medijima i komunikacijskim situacijama

— komunikacijskih strategija radi razumijevanja i stvaranja teksta na temelju prije stečenoga znanja i učenja

— sposobnosti pomnoga čitanja obavijesnih i književnih tekstova, tj. analize i interpretacije teksta te razumijevanja konteksta i značenjskih slojeva

— svijesti o sebi kao osobi koja izgrađuje, poštuje i izražava vlastiti (jezični) identitet i poštuje identitet drugih u okviru jezične i kulturno-jezične govorne zajednice.

**KNJIŽEVNOST I STVARALAŠTVO**

Domena Književnost i stvaralaštvo temelji se na književnome tekstu. Književni je tekst umjetnička i društvena tvorevina koja ima osobnu, kulturnu, društvenu i estetsku vrijednost. Kao stvaralačka jezična djelatnost književnost je sastavni dio svakodnevnoga života.

Domena obuhvaća:

— razumijevanje, interpretiranje i vrednovanje književnoga teksta sa svrhom osobnoga razvoja, stjecanja i razvijanja znanja i stavova te vlastitoga stvaralaštva

— razumijevanje stvaralačke i umjetničke uloge jezika i njegova kulturnoga značenja

— povezivanje jezičnih djelatnosti, aktivne uporabe rječnika i temeljnoga znanja sa svrhom dubokoga i asocijativnog razumijevanja teksta

— stvaralačko i kritičko mišljenje, sposobnost izražavanja jedinstvenoga i osobnoga doživljaja te nadograđivanja vlastitoga iskustva

— potrebu za čitanjem i pozitivan stav prema čitanju iz potrebe i užitka

— osobni i nacionalni kulturni identitet te razumijevanje općekulturnoga nasljeđa

— razvoj kreativne verbalne i neverbalne komunikacije, kritičkoga mišljenja i stvaralaštva.

**KULTURA I MEDIJI**

Domena Kultura i mediji temelji se na razumijevanju teksta u različitim društvenim, kulturnim i međukulturnim kontekstima. Domenom se potiče razvoj znanja o sebi i drugima, uvažavanje različitih uvjerenja i vrijednosti te se omogućuje djelovanje u društvenoj zajednici.

Domena obuhvaća:

— povezivanje jezičnih djelatnosti, aktivne uporabe rječnika i temeljnoga znanja sa svrhovitim pristupom informacijama te kritičko vrednovanje i kreativnu uporabu informacija radi rješavanja problema i donošenja odluka

— komunikacijske i prezentacijske sposobnosti: stvaranje medijskih poruka i njihovo odgovorno odašiljanje, kritički odnos prema medijskim porukama, razumijevanje utjecaja medija i njihovih poruka na društvo i pojedinca

— razumijevanje kulture s gledišta svakodnevnoga života, s društvenoga gledišta, kulture u odnosu na popularnu kulturu i kulture u odnosu prema književnosti i ostalim umjetnostima te utjecaj kulture na oblikovanje vlastitoga kulturnog identiteta

— svijest o jedinstvenosti i vrijednosti različitih mišljenja, stavova i ideja, društava i kultura sa svrhom uspješne komunikacije te razumijevanja drugih i drukčijih.

**NAČINI VRJEDNOVANJA U NASTAVI HRVATSKOGA JEZIKA**

SUMATIVNO VRJEDNOVANJE:

* USMENO VRJEDNOVANJE
* PISANA PROVJERA ZNANJA
* PROJEKTI

FORMATIVNO VRJEDNOVANJE:

* ZAPAŽANJA O RADU I PONAŠANJU UČENIKA
* PRAĆENJE I VRJEDNOVANJE DOMAĆIH ZADAĆA

USMENO VRJEDNOVANJE podrazumijeva sve usmene oblike provjera postignute razine kompetencije koji rezultiraju ocjenom. Usmeni se oblici provjere provode kontinuirano tijekom nastavne godine, a u pravilu poslije obrađenih i uvježbanih nastavnih sadržaja. Usmeno provjeravanje i ocjenjivanje učenika može se provoditi na svakom nastavnome bez obveze najave i, u pravilu, ne smije trajati dulje od 10 minuta po učeniku. Ocjena se daje javno na satu tijekom kojega je ispitivanje provedeno s jasnim obrazloženjem.

PISANA PROVJERA ZNANJA podrazumijeva sve pisane oblike provjere koji rezultiraju ocjenom učenikovog pisanog uratka. Pisana se provjera provodi poslije obrađenih i uvježbanih nastavnih sadržaja, kontinuirano tijekom nastave. Pisane se provjere znanja najavljuju najmanje mjesec dana ranije te se unose u vremenik.

PROJEKTI se odnose na sve učeničke radove koji su nastali kao rezultat istraživanja i samostalnoga rada u školi i izvan nje, a tematski su vezani uz hrvatski jezik, književnost, kulturu i/ili medije. Učenici tijekom godine rade na jednom projektnom zadatku. Projektni zadatak najavljuje se mjesec dana unaprijed kada se učenike upoznaje sa temom, pravilima i kriterijima vrjednovanja. Kriteriji vrjednovanja ovise o tipu zadatka i temi.

ZAPAŽANJE O RADU I PONAŠANJU UČENIKA odnosi se na praćenje učenika, tj. njegova odnosa prema radu i aktivnosti na satu. Provodi se sustavno tijekom nastavne godine u formativnome obliku.

PRAĆENJE I VRJEDNOVANJE DOMAĆIH ZADAĆA (usmeno i pisano) provodi se sustavno tijekom cijele godine u formativnome obliku. Prati se redovitost u izvršavanju obaveza, cjelovitost, urednost i točnost. Učitelj može ocijeniti sve ili samo one radove koji se ističu svojom kvalitetom. Učenika koji je neredovit u pisanju domaćih zadaća može se kazniti negativnom ocjenom.

PRAĆENJE I VRJEDNOVANJE UČENIKA S POSEBNIM ODGOJNO-OBRAZOVNIM POTREBAMA

Za učenike koji se školuju po individualiziranom i prilagođenom programu učitelj sastavlja poseban program za svakoga učenika posebno, uzimajući u obzir učenikove poteškoće.

**OBLICI VRJEDNOVANJA U NASTAVI HRVATSKOGA JEZIKA**

* PISANE PROVJERE ZNANJA
* USMENE PROVJERE ZNANJA
* PISANI RADOVI
* PROJEKTI

PISANE PROVJERE ZNANJA

Pisana provjera znanja jest skupina pitanja kojima se provjerava stupanj usvojenosti određenih nastavnih sadržaja. Razlikuju se provjere u obliku testa, kojim se provjerava dio nastavnih sadržaja (nastavna cjelina), i ispit koji je namijenjen završnoj ili početnoj provjeri i procjeni znanja (godišnja i inicijalna provjera znanja). Prema vremenu trajanja pismene provjere mogu biti višeminutne i cjelosatne. Višeminutnim se provjerava znanje tijekom obradbe nastavne cjeline, a cjelosatnim se provjerava nastavna cjelina ili provodi inicijalno i godišnje provjeravanje.

Prema opsegu i vrsti nastavnih sadržaja koji se provjeravaju, postoji nekoliko vrsta pismenih provjera znanja:

1. početna (inicijalna) provjera znanja

2. godišnja provjera znanja

3. pisana provjera nastavne cjeline

4. pravopisna provjera (provjera pismenosti)

5. provjera razumijevanja pročitanoga teksta

6. provjera književnih pojmova

7. pisana provjera pročitane lektire.

Provedbi pisane provjere prethodi priprema i usustavljivanje gradiva, a slijedi analiza postignutih rezultata.

**Početna (inicijalna) provjera znanja** se provodi na početku svake nastavne godine u svrhu uvida u postignutu razinu jezičnih kompetencija učenika u pojedinome razrednome odjelu. Svako se inicijalno provjeravanje najavljuje i provodi do kraja drugoga tjedna od početka nastavne godine. Rezultat inicijalne provjere upisuje se u bilješke o praćenju učenika, ne ocjenjuje se te služi pravovremenome pružanju kvalitetne individualne informacije učeniku, roditelju i nastavniku. Inicijalnom ispitu prethodi usustavljivanje nastavnih jedinica prethodnih razreda.

**Godišnja provjera znanja** obuhvaća provjeru nastavnih sadržaja svih nastavnih cjelina obrađenih tijekom školske godine, a može uključivati i nastavne sadržaje prethodnih razreda. Prethodi joj usustavljivanje i uvježbavanje nastavnih sadržaja. Učenici moraju biti upoznati s opsegom gradiva koje će biti provjeravano.

Cjelosatne pisane provjere iz svih predmetnih područja se planiraju se i najavljuju vremenikom. Broj pismenih ispita ovisi o broju nastavnih cjelina u pojedinom razredu. Za pisane ispite sastavljene od zadataka objektivnog tipa vrijedi:

a) svaki testirani element nosi jedan bod

b) navodi se broj bodova koji nosi pojedini zadatak

c) navodi se ukupan broj bodova koji nosi test

Pisane provjere ocjenjuju se prema broju bodova koje učenik ostvari. Bodovi se pretvaraju u postotak, a ocjena se oblikuje prema postocima u tablici.

|  |  |  |  |  |  |
| --- | --- | --- | --- | --- | --- |
| POSTOTAK | **0 - 49** | **50 - 64** | **65 - 77** | **78 - 89** | **90 - 100** |
| OCJENA | **1** | **2** | **3** | **4** | **5** |

Kod autoriziranih testova učitelj može prilikom bodovanja i ocjenjivanja slijediti naputke autora. Učitelj smije promijeniti skalu za pretvaranje bodova u ocjene obzirom na osobitosti razrednog odjela, složenost programa, složenost zadataka, odnosno pitanja u ispitnom materijalu i sl. Učenici prethodno moraju biti upoznati s mjerilima za pojedine ocjene. Ispiti se pišu pisanim slovima osim kod učenika s teškoćama kojima je stručni tim preporučio drugačiji pristup.

**Kratke pisane provjere znanja** provode se iz svih predmetnih područja ako učitelj procjeni da za njih postoji potreba. Učenici trebaju biti upoznati s vremenom pisanja i opsegom provjeravanih sadržaja. Rezultati se upisuju u rubriku bilježaka.

**PISANI RADOVI (ŠKOLSKE ZADAĆE)**

**Školska zadaća** prethodno je najavljena i planirana provjera znanja i vještina na zadanu temu i najavljuje se vremenikom. Vrjednuju se: ostvarenost teme, kompozicija sastavka, ostvarenost žanra, originalnost, povezanost rečenica, bogatstvo rječnika i stila, gramatička i pravopisna točnost, čitljivost i urednost, razvidna struktura teksta.

|  |  |  |
| --- | --- | --- |
| VRJEDNOVANJE ŠKOLSKE ZADAĆE | | |
| Ostvarenost teme | tema nije ostvarena | 0 |
| tema je djelomično ostvarena | 1 |
| tema je ostvarena u potpunosti | 2 |
| Kompozicija sastava | nema kompozicije, nesređeno izlaganje | 0 |
| nedostaje jedan dio kompozicije | 1 |
| kompozicija je u potpunosti ostvarena | 2 |
| Žanr | nije ostvaren žanr | 0 |
| zadani žanr djelomično je ostvaren | 1 |
| zadani žanr u potpunosti je ostvaren | 2 |
| Originalnost | neoriginalno | 0 |
| originalnost ostvarena u razradi nekih motiva | 1 |
| originalno u cijelosti | 2 |
| Tekst | rečenice nisu smisleno uobličene; nisu povezane | 0 |
| rečenice su smislene; djelomično su povezane | 1 |
| rečenice su povezane i smislene | 2 |
| Bogatstvo rječnika i stila | siromašan rječnik; stilski nesređeno | 0 |
| nedostatno razvijen rječnik; površnost u izražavanju | 1 |
| bogat rječnik; punoća izraza, funkcionalnost | 2 |
| Gramatička točnost | tekst je u potpunosti ili pretežno netočan | 0 |
| tekst je pretežno točan | 1 |
| tekst je gotovo potpuno ili u potpunosti točan | 2 |
| Pravopisna točnost | potpuna ili velika netočnost u pisanju riječi I rečenica | 0 |
| pretežna točnost u pisanju riječi I rečenica | 1 |
| gotovo potpuna ili potpuna točnost u pisanju riječi I rečenica | 2 |

Ocjena školske zadaće proizlazi iz ukupnog broja ostvarenih bodova kako je propisano tablicom:

|  |  |  |  |  |
| --- | --- | --- | --- | --- |
| **nedovoljan (1)** | **dovoljan (2)** | **dobar (3)** | **vrlo dobar (4)** | **odličan (5)** |
| **0-8** | **9-10** | **11-12** | **13-14** | **15-16** |

**USMENE PROVJERE ZNANJA**

Usmene provjere su najavljene ili nenajavljene provjere znanja i vještina iz određenog nastavnog sadržaja, a traju do 10 minuta. Vokalni aspekt ne utječe na ocjenu iz znanja. Mogu se provoditi iz svih predmetnih područja. U izražavanju treba težiti uporabi standardnog hrvatskoga jezika.

|  |  |
| --- | --- |
| KRITERIJI VRJEDNOVANJA USMENOG ODGOVORA | |
| Nedovoljan (1) | Učenik/ca nije savladao/la gradivo. Slabog je predznanja. Ne razumije gradivo. |
| Dovoljan (2) | Učenik/ca poznaje samo neke sadržaje na razini prepoznavanja. U gradivu se snalazi uz uz pomoć. |
| Dobar (3) | Učenik/ca je usvojio/la sadržaje na teorijskoj razini, ali ih slabije primjenjuje na konkretnim primjerima. Odgovara uz pomoć. Slabije razumije pojedine dijelove gradiva. |
| Vrlo dobar (4) | Učenik/ca je usvojio/la sadržaje i samostalno ih izlaže. Uči s razumijevanjem. |
| Odličan (5) | Učenik/ca obrazlaže, primjenjuje i dokazuje. S lakoćom usvaja i povezuje nove sadržaje. |

**ZAKLJUČNA OCJENA**

Zaključna ocjena proizlazi iz svih navedenih elemenata i ukupne aktivnosti učenika u oba polugodišta. Zaključna ocjena nije aritmetička sredina sumativnih ocjena. Prilikom zaključivanja ocjene u obzir se uzimaju i sumativne i formativne ocjene. Zaključnom ocjenom učitelj smije nagraditi učenike koji su pokazali veliki napredak u radu. Ako učenik na kraju nastavne godine ima više od dvije negativne ocjene, upućuje se na produžnu nastavu.